34 gange har Cirkusrevyen spillet i Aalborg Kongres & Kultur Center, men i år spiller revyen for sidste gang. Heldigivs er afløseren nu på plads. Fra 2020 er det Odense Sommerrevy, der skal spille i Aalborg i en periode. - Det er nogle meget store sko, vi skal op og udfylde, eller nogle store træsko, så det har jeg selvfølgelig respekt for og er ydmyg omkring, men jeg kan også se, at vi kan noget fremadrettet i mere moderne form, som jeg glæder mig til at vise aalborgenserne, siger Lars Arvid, der er direktør i Odense Sommerrevy. I 2018 blev revyen kåret til årets bedste af TV2 Charlie, og TV2 har købt rettighederne til at sende revyen efter endt spilleperiode. Odense Sommerrevy er en ny dreng i klassen, da den spiller for kun fjerde gang i 2019. Men selvom revyen ikke har mange år på bagen, så har den allerede oplevet stor succes. - Det er en revy, som virkelig rammer tidsånden på en helt ny måde. Det er den revy i Danmark, der har fundet fremtiden, så det er det helt rigtige valg, siger Nicolaj Holm, der er direktør for Aalborg Kongres & Kulturcenter. I år spiller Odense Sommerrevy seks uger, og på grund af stor efterspørgsel har man netop måtte udvide med en uge, hvilket er usædvanligt, når man ser på den generelle udvikling på landets revyscener. Cirkusrevyen er dermed snart fortid i Aalborg, og fremover vil den kun spille på Bakken. Det har den gjort 84 gange. Første gang man kan opleve skuespillerne fra Odense Sommerrevy på de skrå brædder i Aalborg er i september 2020.

Referat:
Odense Sommerrevy kommer fra 2020 til at spille i Aalborg Kongres & Kultur Center. Dermed er erstatningen for Cirkusrevyen fundet.